text: Lastbiltyve hærger i Sønderjylland
  04 maj 2011 kl. 08.30
  Trods øget videoovervågning, meterhøje hegn og afslørende GPS-sendere fortsætter tyverierne af danske lastbiler med at stige, viser ny opgørelse.
  Alene i årets første fire måneder er 55 lastbiler og lastbilstrailere meldt stjålet og efterlyst, viser en opgørelse, som Østkontoret under Forsikring & Pension har lavet for JydskeVestkysten.
  
  Firedobling af tyverierne
  Det er 20 procent flere end på samme tidspunkt sidste år, som ellers slog en kedelig rekord med i alt 175 stjålne lastbiler. Alene siden 2006 er tyverierne mere end firedoblet, og især Syd- og Sønderjylland er hårdt ramt.
  
  Lastbilerne køres til Østeuropa
  Ifølge politi og forsikringsbranchen står østeuropæere bag de fleste tyverier, og mange af de genfundne lastbiler og trailere er dukket op i Østeuropa. Eksempelvis blev en 46-årig litauer så sent som i begyndelsen af denne uge stoppet på den sønderjyske motorvej med en stjålet lastvognstrailer læsset med varer til en halv million kroner.
  